ބޮޑާބޭގެ ޝުކުރިއްޔާ!

<https://www.liyuntherin.org/archives/1761>

ޙުސައިން ޝާކިރު

16 މޭ 2014

ދިވެހިންނަށް އަންނަމުންދާ ޢިލްމީ ހޭލުންތެރިކަމުގެ އަލީގައި އާދަކާދައަށް އައި ހެޔޮ ބަދަލެއްކަމުގައި ނޫނީ މިކަމެއް އަޅުގަނޑު  ނުދެކެމެވެ.

އަޅުގަނޑުގެ އުމުރުގެ ފަނަރަ ސޯޅަ އަހަރުތެރޭގައި، އަޅުގަނޑު ދުށް “ބޮޑާބެ” އަކީ، އެ ނަމުން ދޭހަވާ ބޮޑާ ސިފަ ހުރި ބޭބެ އެއް ނޫނެވެ. އެއީ، ވަރަށް ސަކަ ވަރަށް މަޖާ އެންމެންގެ ރައްޓެހި ރަޙުމަތްތެރި ބޭބެއެކެވެ. އަޅުގަނޑު މިދެންނެވި ޢިއްޒަތްތެރި ގިނަބައެއްގެ ލޯބި ލިބިފައިވާ ބޭބެ، އަޅުގަނޑު ދުށީ މަގުމަތީ  ވިއްކާ ވިޔަފާރިކުރަން އުޅުއްވަނިކޮށެވެ.

އަޅުގަނޑު ބޮޑާބެ ދެކެންފެށިއިރު، ހީވަނީ އޭނާގެ ޢުމުރުފުޅު ފަސްދޮޅަހަށްވުރެ މަތިވެދާނެހެނެވެ. އެއީ ދިވެހި ފިރިހެނުންތެރެއިން މެދުމިނަށްވުރެ ބޮޑު ފިރިހެނެކެވެ. ފަތިހަށި ބައިމަތިފުޅާ މީހެކެވެ. ޢުމުރުން ދުވަސްވުމުން ކުޑަކޮށް ގައިގެ ހަންދޫވެ ހަށިގަނޑު އެތެރެއަށް ގޮނިވެލާފައި ހުރި ބޭކަލެކެވެ. ފެންނަ ފެނުމުގައި ގައިގެ ކަށިފަލަ، ގައިގެ ކުލަ އަލި ބޭކަލެކެވެ.

ހޭ އަހައިލާނެވެސް އެއުމުރުގެ މީހަކު ނެތް މިއަދު އިހުގެ ލިޔުންތައް ބަލައިހޯދަމުން ދިޔައިރު ފުލުހުން އުފެއްދި ބާނީން ތެރެއިން ހެންވޭރުން ފުލުހުންތެރެއަށް ލެއްވި އަވަށު މީހުންގެ ލިސްޓްގެ 23 ވަނައިގައި “ބޮޑާހޮއްކޮ” މިނަން އޮއްވާ ފެނުމުން ހިތުގައި އުފެދުނު ސުވާލަކީ، ބޮޑާހޮއްކޮ އާއި ބޮޑާބެ އަކީ އެކެއްތޯ އުފެދުނު ސުވާލެވެ. ދިވެހި ސަޤާފީ ސިފައެއްކަމުގައިވާ ތިމާއަށް ވުރެ ދޮށީ މީހުންނަށާއި ނަން ނުދަންނަ މީހުނަށް ބޭބެ ކޮއްކޮ ކިޔާ އުސޫލުން ބޮޑާހޮއްކޮ އަށް، “ހޮއްކޮ” ކަނޑައިލާފައި ކިއިގެން އުޅުނު “ބެ” އެއް ބާވައެވެ. ބޮޑާބެ އާއި ބޮޑާހޮއްކޮ އަކީ އެކަކަށް ވެއްޖެނަމަ އެއީ، ދިވެހިފުލުހުންގެ ޝުކުރާ ތަޢުރީފް މަތިވެރި ދަރަޖައަކަށް ހައްގުވާނެ ބޭކަލެކެވެ.

އަޅުގަނޑު ބޮޑާބެ ދުށީ ކަކުލުން ތިރިއަށް ހުންނަ ހަރުވާޅެއް ލައްވާފައި މާޖެހި ކޮންމެވެސް ފޮއްޗެއްގެ ބުސް ގަމީހެއް ލައްވާފައި ހުންނަވަނިކޮށެވެ. ލައްވާފައި ހުންނަ ބައެއްގަމީހުގައި އެހެންކޮންމެވެސް މާޖެހިފޮއްޗަކުން ގަނޑުލައިފައި (ފޮތި އަޅައިފައި) ވެސް ހުރެދާނެއެވެ. ހަރުވާލު ފަހައިފައި ހުންނަނީ ދެކުލައެއްގެ ފޮތި އެއްކޮށްގެންނެވެ. އޭރު، ވައްތަރު ވައްތަރުގެ މާޖެހި ކުރެހުންއެޅި މަންޒަރުކުރެހި ފޮއްޗަކީ، ފިރިހެނުން ގަމީސް ލައި އުޅޭ ފޮތީގެ ބާވަތްތަކެއް ނޫނެވެ. ފިރިހެނުން ގަމީސް ލައި އުޅުނީ އެއްކުލައިގެ ފޮތިންނާއި ރޮނގުދެމި ސީޓް ފޮތިންނެވެ. ގޮޅިޖެހި ފޮތި ބޭނުންކުރަންފެށީ އެއަށްވުރެ ފަހުންނެވެ. ބާވަތް ބާވަތުގެ މާޖެހި ފޮއްޗަކީ އެޒަމާނުގައި ފާސްކުރި ހެނދުން ލައި އުޅުނު އަންހެނުން ބޭނުންކުރާ ބާވަތެކެވެ. ބޮޑާބެ ހުންނަވަނީ ބައެއްފަހަރަށް ބޮލުގައި މަޚުމާޖެހި ވަށް އަގުޅި ތާކިހަލެއް އަޅުއްވާފައެވެ. އެ ތާކިހަލުގައިވެސް އޭނާ ވިއްކަވަން ގެންގުޅުއްވާ އެޒަމާނުގެ އަންހެނުން ބުރުގާގައާއި، ލިބާހު މޭމަތީ ޖަހަންގެންގުޅޭ ދަތިފަދަ ކޮންމެވެސް އެއްޗެއްގެ ޑިސްޕްލޭ ބައެއް ފަހަރު ހުރެއެވެ.

އޭނާ ވިއްކަވަން އުޅުއްވަނިކޮށް ފެނިފައިވަނީ ފަހައިފައި ހުންނަ ހަރުވާޅާ އަންހެން ކުދިންގެ ހެދުންބުރި ފަދަ އެއްޗިއްސެވެ. ބައެއްފަހަރަށް އަތަރުގެ ބާވަތްތަކާއި އަތުކުރީ ގަޑި އެވެ. އަންހެނުންގެ މޭގައި ޖަހާ ދަތި ފާޑުގެ އެއްޗިއްސެވެ.

“ބޮޑާބެގެ ޝުކުރިއްޔާ” އަކީ، ދޭދޭ ރަޙުމަތްތެރިން ރައްޓެހިންގެ މެދުގައި ބަދަލުކުރާ “ޝުކުރިއްޔާ” އެކެވެ. އެކަކު އަނެކަކަށް ކަމެއް ކޮށްދިނުމުން، ޝުކުރިއްޔާ އޭ ބުނެފިނަމަ، ޝުކުރު ރައްދުވާފަރާތުން “ހޫނ، ބޮޑާބެއަށް ދިންކަހަލަ ޝުކުރިއްޔާއެއް ދޯ!” ބައެއް މީހުން ބުނެއުޅެއެވެ. އަނެއްބަޔަކު ރައްދުގައި އެއްވެސް އެއްޗެއް ނުބުނެ ހިނގައިދެއެވެ. ޝުކުރުވެރިވުމަކީ ނުވަތަ ޝުކުރުއަދާ ކުރުމަކީ އެޒަމާނުގައި މަދުބަޔަކު ނޫނީ ދަންނަކަމެއް ނޫން ކަހަލައެވެ.

“ބޮޑާބެގެ ޝުކުރިއްޔާ”  ފެށިގެން އައިގޮތެއްކަމަށް މީހުން ކިޔައިއުޅެނިކޮށް އަހައިފައިވަނީ ބަބުކޭލާއި ގުޅުވައިގެންނެވެ. އެއީ، ބަބުކެޔޮ މޫސުމެވެ. މާލޭގެ ޤަދަރުވެރި ބޮޑަކުގޭގައި ހުރި ބަބުކެޔޮގަހުން ބަބުކެޔޮ ކަނޑައިދޭނެ މީހަކަށް ބޭނުންފުޅުވެގެން އެކަމަށް ބައްލަވަން ހުންނަވަނިކޮށް ބޮޑާބެ ފެނިވަޑައިގެންފިއެވެ. އެހިނދު އަތުން ހަނާއަޅުއްވާ ބޮޑާބެއަށް އޭނާއަރިހަށް އައުމަށް ވިދާޅުވެއްޖެއެވެ. ބޮޑާބެ އަދަބުވެރިކަމާއެކު އެބޭފުޅާގެ އިޝާރާތައް އަރިހަށް އައުމުން ބޮޑާބެ ދަނީ ކޮންތަނަކަށްތޯ ސުވާލުކުރެއްވުމަށްފަހު ވިދާޅުވެއްޖެއެވެ. މިވީ މާރަނގަޅަށް ތާއެވެ! މަ މިއުޅެނީ ގަހުގައި ހުރި ބަބުކެޔޮކޮޅު ހަރުވެ ދޮންވެގެން ގަސްދޮށަށް ފައިބާތީ، އެކަނޑައިލަދޭނެ މީހަކު ނުވެގެންނެވެ. ކަލޭ ގަހަށް އަރާ ކެޔޮކޮޅުކަނޑައިލައިގެން ގެންގޮސް ވިއްކައިލަދޭށެވެ. އާދޭހޭ! ދަންނަވައި ބޮޑާބެ ބަބުކެޔޮ ގަހަށް އަރުއްވައި ކެޔޮ ކަނޑުއްވައިގެން ގޯނިގޯންޏަށް އަޅުއްވައިގެން މާރުކޭޓަށް ގެންގޮސް ވިއްކަވާފައި ލިބިލެއްވި ރުފިޔާ ހިފައިގެން ދުރުވެ، އެބޭފުޅާގެ އަތްޕުޅަށް އަރުވައިފިއެވެ. އެބޭފުޅާ ރުފިޔާގައި ހިއްޕަވާ ތުރުކުރައްވައިގެން ހުންނެވި ލިބާހުގެ ޖީބަށް ލެއްވުމަށްފަހު، ބޮޑާބެއަށް ބައްލަވައިލައްވާފައި “ޝުކުރިއްޔާ” އޭ ވިދާޅުވުމުން، ބޮޑާބެ އެކުރެއްވި މަސައްކަތައް އުޖޫރައެއް ދެއްވާނެކަމަށް ހީކުރައްވައި، އިރުކޮޅަކު ހުންނެވުމަށްފަހު ސައިތަށްޓެއް ބޮއިލާނެ ހަތަރުއަނާއެއްހާ މިންވަރުވެސް ނުދެއްވުމުން ދުރުވީއެވެ.

އެ އަހަރު ބަނބުކެޔޮ މޫސުން ނިމިގޮސް ޖެހިގެން އައި އަހަރު ބަނބުކެޔޮ މޫސުން އައިސް މިދެންނެވި ބޭފުޅާގެ ގޭގަހުގައި ބަނބުކެޔޮ އަޅައި ހަރުވުމުން، ބޮޑާބެ ބަލައި ފޮނުއްވައިގެން ގެންދަވައިފައި ބަނބުކެޔޮކޮޅު ކަޑައި ވިއްކައިލުމަށް ވިދާޅުވެއްޖެއެވެ. ބޮޑާބެ އާދޭހޭ! ދެންނެވުމަށްފަހު ބަނބުކެޔޮގަހަށް އަރުއްވައި ޅައެއްޗެއްވެސް ދޫނުކޮށް ހުރިހައި ބަނބުކެޔޮ ކަނޑައި ގޯނިގޯންޏަށް އަޅައިގެން ހިފައިގެން ގޮސް ވިއްކައިލައިފި އެވެ. މިފަހަރު ބޮޑާބެ ބަނބުކެޔޮ ވިއްކައިފައި ދެނެހުރިކަމަށްވެސް ނަހަދާ އެބަހުރެ އެވެ. މިހެން ހުންނަތާ އެއް ދުވަސް ދެ ދުވަސް ފަހުން އަނެއްކައިވެސް މީހަކު ފޮނުއްވައިގެން ބޮޑާބެ ގެންދަވާ “މިފަހަރު އެއްވެސް ޚަބަރެއްނުވެ މާލަސްވެގެންނޭ މިބަލައިފޮނުވީ ކޮބާ އަދިވެސް ބަނބުކެޔޮކޮޅު ނުވިކޭހޭ؟” އައްސަވައިފިއެވެ. ބޮޑާބެ ނޭވާޔަކަށްވެސް މަޑުކޮށްނުލައި، “ނޫން، ނޫން، ބަނބުކެޔޮކޮޅު ވިކިއްޖެ، ޝުކުރިއްޔާ!” އޭ ދަންނަވާފައި ދެން ވިދާޅުވެ ދާނެ އެއްޗެއް އަޑުއައްސަވަން ނުހުންނަވައި ހިންގަވައިގެންފިއެވެ. އެބާފުޅާވެސް ވިދާޅުވާނެ އެއްޗެއްނެތި ހުންނެވީއެވެ.

އަޅުގަނޑު އަހާގޮތުގައި އެދުވަހަށްފަހު، މީހަކު މީހަކަށް ކަމެއް ކޮށްދީ އެއްޗެއްދީ ހަދައިގެން، މީހަކު “ޝުކުރިއްޔާ” އޭ ބުނެފިނަމަ، ބޮޑާބެއަށް ދިންކަހަލަ އެއްޗެއް ނުލިބޭ ޝުކުރިއްޔާ އެއް ދޯ އޭ، ނޫނީ، ބޮޑާބެ ދިންކަހަލަ ޝުކުރިއްޔާ އެއް ދޯ އޭ، ތިމަށެއް ބޭނުމެއް ނޫނޭ، ބައެއް މީހުން ވާހަކަ ބަދަލުކުރުމުގައި ބުނެ އުޅެންފެށީއެވެ.

———————————